Spacey in hof op aanklag van onsedelike aanranding | Netwerk24
07 Januarie 2019 19:44
Die bekroonde akteur Kevin Spacey het Maandag in ’n hof in Massachusetts verskyn op aanklagte van aanranding en onsedelike aanranding.
Kevin Spacey kom Maandag by die hof in Nantucket, Massachusetts, aan waar hy op aanklagte van onsedelike aanranding teregstaan. Foto: AP
Die Oscar-bekroonde akteur het na bewering twee jaar gelede ’n 18-jarige man in ’n kroeg in Nantucket alkohol gevoer en hom onsedelik aangerand.
Spacey is nie gevra om te pleit nie, maar volgens hofdokumente sal hy onskuldig pleit. Hy is deur die regter verbied om die beweerde slagoffer te kontak.
Die jong man se ma, die joernalis Heather Unruh, beweer Spacey het haar seun aangepor om dronk te word en het hom toe seksueel aangerand.
Die 59-jarige Spacey is een van tientalle mans wat sedert die #MeToo-beweging se ontstaan in 2017 van seksuele teistering beskuldig word. Die #MeToo-beweging het sy ontstaan gehad toe bewerings van seksuele teistering teen die Hollywood-vervaardiger Harvey Weinstein op die lappe gekom het.
Die eerste aanklag teen Spacey was dié van die destydse kinderakteur Anthony Rapp in Oktober 2017. Rapp het Spacey daarvan beskuldig dat Spacey hom in 1986 probeer verlei het toe hy 14 jaar oud was.
Spacey het Rapp om verskoning gevra, maar is steeds deur Netflix afgedank en uit die reeks House of Cards geskryf. Hy is ook digitaal uit die fliek All the Money in the World verwyder en deur Christopher Plummer vervang.
Indien Spacey skuldig bevind word, kan hy tot vyf jaar tronkstraf opgelê word. – Reuters
Meer oor: Kevin Spacey | Amerika | Seksuele Aanranding | Akteur